[{"text_idx": "#000000", "text": "Eros\u0302enko revivig\u0302as en angla traduko"}, {"text_idx": "#000001", "text": "Dum multaj jaroj la blinda esperantista verkisto Vasil Eros\u0302enko krom Rusio, Ukrainio kaj orienta Azio, kie diverslingve aperis lia verkaro, estis konata c\u0302efe en Esperantujo. J\u0302us tamen Clemens J. Setz konigis lin en la germana, kaj nun aperis antologio de verkoj de Eros\u0302enko en la angla."}, {"text_idx": "#000002", "text": "Geoffrey Sutton en sia enciklopedio de la originala Esperanta literaturo (Concise Encyclopedia of the Original Literature of Esperanto, 2008) nomas Vasil Eros\u0302enko \u201deble la plej eksterordinara verkisto\u201c en Esperantujo. Li akiris ioman konatecon ne nur inter esperantistoj, sed ankau\u0306 inter fakuloj pri la kultura inters\u0302ang\u0302o inter Japanio kaj C\u0302inio en la dudekaj jaroj."}, {"text_idx": "#000004", "text": "Eros\u0302enko naskig\u0302is en 1890 en la rusia vilag\u0302o Obuh\u0302ovka apud Belgorod proksime al la ukraina landlimo. Lia patro estis ukraino, kaj dum sia vivo Vasil ofte vestis sin per ukraina kamparana c\u0302emizo. Li mortis ankau\u0306 en Obuh\u0302ovka, en 1952 \u2013 sed kian vivon li havis inter tiuj du datoj!"}, {"text_idx": "#000005", "text": "Kvarjara, li ig\u0302is blinda. En Moskvo li vizitis lernejon por blinduloj. En 1912 li vojag\u0302is al Londono, kie helpis lin esperantistoj simile kiel dum multaj etapoj de lia posta vivo. Eksciinte, ke en Japanio blinduloj estas bone prizorgataj, li vojag\u0302is tien en aprilo 1914 helpe de subvencio de UEA."}, {"text_idx": "#000006", "text": "Li akiris la simpation kaj subtenon de japanaj intelektuloj. Fama pentristo, Nakamura Tsune, en 1920 kvazau\u0306 eternigis lin; lia portreto de Eros\u0302enko estas montrata en la Nacia Muzeo pri Moderna Arto en la centro de Tokio."}, {"text_idx": "#000007", "text": "Eros\u0302enko verkis aron da porinfanaj fabeloj, en kiuj atenta leganto povas konstati, ke li profunde mals\u0302atis c\u0302ian maljuston, en la socio same kiel en la traktado de bestoj. La fabelon \u201dMalvasta kag\u0302o\u201c oni povas kompreni kiel alegorion kontrau\u0306 koloniismo kaj agreso. Karakteriza deklaro de Eros\u0302enko estas, ke lia hejmo estas la mondo, lia nacio \u2013 la homaro, kaj ke li el la lingvoj plej multe s\u0302atas Esperanton."}, {"text_idx": "#000008", "text": "En 1921 li estis trifoje arestita kaj fine deportita; la japana polico mise jug\u0302is la blindulon dang\u0302erulo, eble c\u0302ar li multe rilatis kun socialistoj, anarkiistoj kaj pacifistoj."}, {"text_idx": "#000009", "text": "Eros\u0302enko eklog\u0302is en Pekino kaj S\u0302anhajo, kie li trovis multe da simpatio \u2013 sed ankau\u0306 reziston, c\u0302ar la komunismemajn studentojn de la Pekina Universitato c\u0302agrenis, ke Eros\u0302enko inkluzivigis en sian kritikon kontrau\u0306 burokratoj kaj dogmemuloj ankau\u0306 la bols\u0302evikojn. Tiun kritikon li konservis ec\u0302 post la reveno al tio kio nun estis Soveta Unio. Vers\u0302ajne nur lia blindeco savis lin de persekuto sub la reg\u0302imo de Stalin."}, {"text_idx": "#000011", "text": "Setz en la posta jaro ricevis la plej renoman literaturan premion por germanlingvanoj. Kaj j\u0302us, komence de marto 2023, la eldonejo de Columbia-Universitato en Novjorko aperigis preskau\u0306 300-pag\u0302an anglalingvan antologion de la verkaro de Eros\u0302enko, nome tradukojn de liaj fabeloj verkitaj en Japanio kaj C\u0302inio, kune kun enkonduko de la kanada tradukinto, Adam Kuplowsky (li tradukis el Esperanto kaj la japana)."}, {"text_idx": "#000012", "text": "Represo de tiu enkonduko legeblas en la reto sub la titolo The Ukrainian Poet and Anti-Imperialist you\u2019ve probably never heard of (\u201dLa ukraina poeto kaj kontrau\u0306imperiisto, pri kiu vi vers\u0302ajne neniam au\u0306dis\u201d)."}, {"text_idx": "#000013", "text": "Nun pli multaj homoj povas aprezi la portempe preskau\u0306 forgesitan poeton, inkluzive de liaj iom melankoliaj, parte paradoksaj fabeloj."}, {"text_idx": "#000016", "text": "Bonege! Gratulojn! Sed la plej chefa kontrawkomunisma novelo \u201cLa trimova shakproblemo\u201d ne estis tradukita, chu? Mi ja ukrainigis ghin antaw 23 jarojn."}, {"text_idx": "#000018", "text": "G\u0302i estas mia s\u0302atata rakonto de Jeros\u0302enko. Certe g\u0302i estas tradukenda al diversaj lingvoj."}, {"text_idx": "#000023", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]